Date: 1431
Language: saksa
Document type: Kaupungit, Asiakirjat

Item wart hiir en man gekoppet int jar, do men screff 24, umme sake willen*. Item alze her Kersten hiir latest was, do schedede wii in vruntliker achte van em. Wert dat em gene[ge] tidinge van uns quemen edder uns van em, de nicht redelik en weren, der zolde men to beiden siiden nicht loven, er men se waraftigen hadde vorvaren, unde wert dat dar jemant breke van beiden parten, den solde me richten an sin lif edder an zin gud, dar en solde de vruntscop nicht ane gebroken ziin. In disser degedinge wart Claes Doek ne genomet. Hiir enboven hevet her Cristerne unsen borgeren 2 schepe genomen in der Narwe mit gude unde mit alle. De ene schipher het Steffen. Item hevet he unsen borger gevangen Karwelssone. Item halde he Gobele Nienhusen ut der Nue. Item Pauel Stenwege nam he mit den schepen in der Narwe. Item Otto vam Stake let he halen ut der Nue unde nam em, wat he hadde; dit was en sprakelere. Item Hinrik Lasse, item Magnus, dissen wart tohope genomen in der Lauke 1000 iserns; 400 worden en weddergegeven. Item so hebbe ik In schipper Steffen: Hiir hadde unse raed 4 iserne bende inne to den soeden; item hadde darinne de cumpthur to Vellin, zelger dechtenisse, iserne tralien to vinsteren. Item de 2 schepe van Reval, alse Steffen unde Tomas Wigger, de to Wiborch gebracht worden, dar hevet her Cristerne de scrifft van, wes de van Reval vorrichten wolden vor dat ere: Hermen Lowert 1 tunne als; Gerlich Witte 9 vate talges; Hans vamme Schede 12 vate talges; Albert Rumoer 5 vate talges, 1 verndel schepes; Hans van Ruden 6 ½ schippunt talges, 1 kip henneps; Cort Berchusen 5 vate talges; Arnd vamme Rode 150 kesiserns, 1 grusener, 1 hundeskogel, 5 lispunt talges; Hans Pressier 750 kesiserns myn 12 stucke; Tideke Westen 1 vat talges; Hinrik Tegerink 5 vate talges; de schipper zulven 1 verndel schepes; noch Hermen Lichte dat ½ schip; Mertin Karkis 1 tunne negenogen, ½ tunne dorsches 5 mrc., an haren, 1 compas unde 1 segesten tohope 1 mrc., line kledere up 3 fert., 1 hat 3 fert.; Hildebrant Feckinchusen 2 vate sels. Item ut Tomas Wiggere: Arnd Lubke 1 schip, 400 bodicholtes, 11 ½ last haveren, 1100 kesiserns, 2 schippunt hennepes, 100 remholtes; item Tideke Westen 1 vat talges. Item Hinrik Gruwele nemen de van Wiborch utgevaren weren in des orden lande, 9 mile van Reval in ener beke, 7 vate talges unde vordent in Sweden; weme se tohoren edder nicht, des en wet he nicht. Aldus heft uns Gruwel berichtet. Item worden den van Reval genomen 4 schepe, ut van Danzike gezegelt, welke schepe unde gudere hiir unde to Danzike tobehorden. In dissen schepen was grot gud; disse schepe unde gudere worden tome Holme gebutet. Item worden dar 9 schepe genomen bi Sandoe, mit solte, wande, wine, krude unde anderem gude geladen, unde worden gebutet tome Holme. Dat ok to Reval solde gewest hebben unde ok mest to hus horde. Item Gerlich Witte in schipper Steffen Wilberch 9 vate talges,; 3 tunne bers unde 1 tunne heringes ut Gundere in cort. Hinrik Traveman hevet enen [jungen] to Wiborch, deme sin genomen ½ schippunt kannen unde vingerhansken so vele, alse der was; de junge het Bernd van Staden. Hans van der Reke 80 corve vigen ut Laurens Kolschin, myn 2 corve. Simon Duzeborch, Godeke van Detten 17 tunne medes, 1 tunne vlacvisch; disse let her Cristerne nemen ut Laurens Colschin, aldus gemerket: (afbildning af märket). Item hadde Gerwin Borneman in Laurens Kolschin 2 vate wins, 2 vate rossinen, darinne 10 corve, 3 tunne bers unde 12,000 natelen in ener tunne, summa tohope 160 mrc. Item hadde Tideke Bocholt in Laurens Kolschin 1 last dadelen, de stunt 53 mrc. Rig. Item Hans van Ruden hadde in Steffen 6 ½ schippunt talges, 1 kip hennepes: (afb. af märket). Item Cord Berchusen 5 vate talges, aldus: (afb. af märket). Item Hermen Hilger in schipper Laurens 8 last soltes; men gaf do in der Nu 27 zecke vor 1000 wasses. Item en van Darbte hadde dar ok wat in. Item in schipper Erike 2 last honniges unde 3 leste heringes unde 3 tunnen, 1 tunne medes. Item in Magnus 5 leste soltes unde 2 secke, in cort genomen. Item in Petere 4 leste soltes, in cort genomen. Item Michel Hildebrande 1 last soltes. Item Hildebrant Feckinchusen borger to Darbte 2 vate sels, de weren in Mertin Karkes. Item noch ut Oleve 2 last haveren myn 2 punt. Item Hermen Lowert mit her Richart Langen 1 tunne als. Item Tideke Bodeken 1 vat talges … last honniges, hiir heft … vor geborget.